《恭和圣制朝泛金海诗二首 其二》
明代·孙承恩

澄湖万顷练平舒，紫荇青蘋错锦蕖。上苑祥光联日下，南山佳气霭晴馀。

欣闻凤吹冲林鸟，惊睹龙颜跃渚鱼。大孝允惟怀罔极，小臣何以佐宸娱。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。